**ELŐTERJESZTÉS**

2. napirendi pont

**Tárgy**: Az önkormányzat közműfejlesztési hozzájárulásról szóló rendelet megalkotása

*Tisztelt Képviselő-testület!*

A vízgazdálkodásról szóló 1995. évi LVII. törvény (a továbbiakban: törvény) 2016. június 4-i módosítása lehetővé tette, hogy az önkormányzatok a már korábban magvalósult víziközmű hálózat kiépítésének költségeit lakossági hozzájárulás útján mérsékelje.

A törvény szerint:

*„45.§ (12) Felhatalmazást kap a települési önkormányzat, hogy - amennyiben a beruházás műszaki átadása már megtörtént - a víziközmű beruházással érintett területre kiterjedő hatállyal önkormányzati rendeletben állapítsa meg az utólagos csatlakozás műszaki és pénzügyi feltételeit, valamint az utólagos csatlakozásért fizetendő hozzájárulás mértékét. Az önkormányzati rendeletben fizetési kötelezettség nem írható elő abban az esetben, ha az érintett érdekeltségi egység után társulati érdekeltségi hozzájárulás már megállapításra került, de annak befizetése nem történt meg.”*

**A fentiek miatt új rendelet megalkotására teszünk javaslatot.**

**Kérem a Tisztelt Képviselő-testületet, hogy a rendelettervezetet megvitatni és elfogadni szíveskedjék.**

Ásványráró, 2020. október 15.

**Dr. Mátyus-Minkó Nikoletta s.k.**

jegyző

1. **A rendelettervezet általános indokolása**

A vízgazdálkodásról 1995. évi LVII. törvény (a továbbiakban: törvény) 2016. június 4-i módosítása lehetővé tette, hogy az önkormányzatok a korábban magvalósult víziközmű hálózat kiépítésre költségeit lakossági hozzájárulás útján mérsékelje.

Vizsgálatra került a környező települések ezirányú gyakorlata és megállapítottuk, hogy az önkormányzatok jelentős része él ezzel a törvény adta lehetőséggel.

Természetesen nem célja az önkormányzatnak, hogy aránytalanul nagy terhet rójon a település lakosaira, az itt letelepedni, építkezni szándékozókra, de az elmúlt években a központi költségvetési támogatás egyre kevésbé fedezi a kötelezően ellátandó feladatok költségeit, ezért szükséges az önkormányzatnak más módon egyéb bevételhez jutnia.

A már említett környező települési gyakorlattal ellentétesen jelen tervezet nem tartalmazza a rendelet hatálybalépését megelőző időszakban megvalósult utólagos rácsatlakozások visszamenőleges megfizettetését, mert ez nem célja a szabályozásnak.

A vízgazdálkodásról szóló 1995. évi LVII. törvény 45. § (12) bekezdésében kapott felhatalmazás alapján az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 21. pontjában meghatározott feladatkörében eljárva, a helyi viszonyok rendezésére az önkormányzat rendeletet alkot.

1. **Részletes indokolás**

1. §-hoz

A rendelet hatályát jelöli ki.

2. §-hoz

Az értelmező rendelkezéseket tartalmazza.

3-4. §-hoz

A csatlakozás feltételeit határozza meg.

5-9. §-hoz

A közmű csatlakozási hozzájárulás megfizetésének módjáról rendelkezik.

10.§-hoz

Hatálybaléptető rendelkezéseket tartalmaz.

1. **Előzetes hatásvizsgálati lap**

*Ásványráró Község Önkormányzat Képviselő-testületének az közműfejlesztési hozzájárulásról szóló rendeletéhez*

**1. társadalmi hatásai:**

van, az érintettek számára némileg hátrányos a bevezetés

**2. gazdasági hatásai:**

Az érintettek számára hátránnyal bír, ellenben az önkormányzat egyéb bevételeit – nem jelentősen - növeli

**3. költségvetési hatásai:**

a költségvetési egyenleget befolyásoló hatása kedvező

**4. környezeti következményei:**

A tervezett módosításnak környezeti következményei: jelenleg a településen 4 ingatlan nincs rákötve a szennyvízhálózatra, jelen rendelkezés ennek felszámolását nem segíti elő.

**5. egészségi következményei:**

A tervezetnek egészségi hatása nincs.

**6. adminisztratív terheket befolyásoló hatásai:**

A tervezetnek adminisztratív terheket befolyásoló hatása egyszeri.

**7. megalkotásának szükségessége:**

Az önkormányzat egyéb bevételeinek növelése és az arányos teherviselés elvének megvalósítása

**8. a jogalkotás elmaradásának várható következményei:**

A rendelet megalkotásának elmaradása esetén az önkormányzat - nem jelentős – bevételtől esik el.

**9. alkalmazásához szükséges személyi, szervezeti, tárgyi és pénzügyi feltételek:**

A feltételek rendelkezésre állnak.

**(TERVEZET)**

**ÁSVÁNYRÁRÓ KÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2020. (...) ÖNKORMÁNYZATI RENDELETE**

**A KÖZMŰ CSATLAKOZÁSI HOZZÁJÁRULÁSRÓL**

Ásványráró Község Önkormányzatának Képviselő-testülete a vízgazdálkodásról szóló 1995. évi LVII. törvény 45. § (12) bekezdésében kapott felhatalmazás alapján az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 21. pontjában meghatározott feladatkörében eljárva a következőket rendeli el:

**A rendelet hatálya**

**1.§**

(1) E rendelet személyi hatálya kiterjed Ásványráró Község Önkormányzata (a továbbiakban: önkormányzat) tulajdonában lévő víziközmű létesítményre utólag rácsatlakozni kívánó ingatlan tulajdonosaira, tényleges használóira (tulajdonosok, tényleges használók a továbbiakban együttesen: érdekeltek), azon kivétellel, aki a közműhálózatra történt csatlakozásért a társulati érdekeltségi hozzájárulás korábbi megfizetését igazolni tudja.

(2) A rendelet tárgyi hatálya kiterjed a műszakilag átadott víziközmű-beruházás keretében létrejött – az önkormányzat saját elhatározásából önállóan vagy az érdekeltek együttműködésével megvalósított – víziközműre történő utólagos csatlakozásra.

(3) E rendelet szabályait kell alkalmazni akkor is, ha egy - a közműhálózatra már rákötött - ingatlanon új érdekeltségi egység létesül, melyre új közszolgáltatási szerződést kötnek a közmű szolgáltatóval, és/vagy új rákötés létesítését vonja maga után.

(4) A rendelet hatálya nem terjed ki:

a) arra, aki korábban még nem kötött rá a víziközmű-hálózatra, de az adott érdekeltségi egység vonatkozásában a hozzájárulás megfizetését igazolni tudja,

b) arra, akinek az érintett érdekeltségi egység után társulati érdekeltségi hozzájárulás már megállapításra került.

**2.**

**Értelmező rendelkezések**

**2. §**

E rendelet alkalmazásában:

a) Közmű csatlakozási hozzájárulás: az ingatlan ivóvíz ellátásának és szennyvízelvezetésének kiszolgálása érdekében az önkormányzat tulajdonában lévő víziközmű-hálózatra történő utólagos rácsatlakozásért az érdekelt által fizetendő pénzösszeg.

b) Ingatlan: az önálló helyrajzi számmal rendelkező ingatlan, vagy amennyiben önálló helyrajzi számmal rendelkező ingatlanon több önálló rendeltetési egység található, az önálló rendeltetési egység.

c) Érdekeltségi egység:

ca) beépített ingatlan esetében egyháztartás, vagy más üzemeltetett egység, amely szolgáltatási szerződést köt a közmű üzemeltetőjével,

cb) beépítetlen ingatlan esetében a településrendezési tervnek és építésügyi szabályoknak megfelelő méretű, kialakított építési telek.

**3.**

**A csatlakozás feltételei**

​

**3. §**

(1) Az önkormányzat tulajdonában álló víziközmű–hálózatra történő utólagos rácsatlakozásért az érdekeltek közmű csatlakozási hozzájárulást (a továbbiakban: hozzájárulás) kötelesek fizetni.

(2) A víziközmű–hálózatra történő utólagos rácsatlakozási költségeket – különösen tervezés, kivitelezés – a közmű csatlakozási hozzájárulás nem tartalmazza.

**4. §**

(1) A csatlakozás megkezdéséhez szükséges:

a) az érintett ingatlan tulajdonosainak hozzájáruló nyilatkozata,

b) amennyiben a csatlakozás műszaki feltételei ezt indokolják, a közterület felbontásához szükséges hozzájárulás,

c) önkormányzati igazolás a rácsatlakozáshoz.

(2) Az önkormányzati tulajdonban álló víziközmű–hálózatra csak a műszaki átadást követően lehet rácsatlakozni, amennyiben a rácsatlakozás műszaki feltételei a víziközmű–szolgáltató igazolása alapján biztosítottak.

**4.**

**A közmű csatlakozási hozzájárulás megfizetése**

**5. §**

(1) A hozzájárulást - a (2) bekezdésben foglalt kivétellel - az érdekelt ingatlan mindenkori tulajdonosa fizeti meg. Közös tulajdon esetén a hozzájárulást a tulajdonostársak megállapodásuknak megfelelő arányban, megállapodás hiányában pedig tulajdoni hányaduk arányában fizetik meg. Az ingatlantulajdonos személyében bekövetkező változás esetén az ingatlan új tulajdonosát terheli az ingatlanra még meg nem fizetett közmű csatlakozási hozzájárulás kivéve, ha erről másként rendelkeznek a felek az adásvételi szerződésben.

(2) Az ingatlan jogcímmel rendelkező használója a tulajdonossal kötött megállapodás alapján jogosult a tulajdonos helyett a hozzájárulás megfizetésére.

**6. §**

(1) A meglévő víziközmű hálózatra történő csatlakozás esetén a hozzájárulás mértéke 330 000,-Ft/érdekeltségi egység, melyből:

- vezetékes ivóvíz-közmű hálózatra történő csatlakozás mértéke 150 000,-Ft/érdekeltségi egység

- vezetékes szennyvíz-közmű hálózatra történő csatlakozás mértéke 180 000,-Ft/érdekeltségi egység.

(2) A hozzájárulást – a (3) bekezdésben foglalt kivétellel - egy összegben kell megfizetni.

(3) A (2) bekezdésben foglaltaktól eltérően a természetes személyek - külön kérelemre - legfeljebb 12 havi részletfizetési kedvezményben részesíthetők.

(4) Az (1) bekezdés szerinti közmű-csatlakozási hozzájárulás összegét a határozat véglegessé válását követő naptól számított 15 napon belül egy összegben vagy – a határozat rendelkezése szerint – legfeljebb 12 havi egyenlő részletben kell megfizetni az önkormányzat határozatában megjelölt módon, utalással, vagy készpénzben.

(5) A részletfizetési kedvezmény megszűnik és a hozzájárulásból még meg nem fizetett rész egy összegben esedékessé válik:

a) az érintett ingatlan értékesítése,

b) részletfizetés két alkalommal történő elmulasztása, vagy

c) a fizetési kedvezményben részesülő elhalálozása

esetén.

**7. §**

(1) A hozzájárulás megállapításával kapcsolatos elsőfokú hatáskört a polgármester gyakorolja. A polgármester Ásványráró Község Önkormányzatának Képviselő–testülete által átruházott hatáskörben eljárva, e rendelet alapján rendelkezik a közmű csatlakozási hozzájárulás pontos összegéről és – erre vonatkozó kérelem esetén – a részletfizetés lehetőségéről.

(2) Az csatlakozási hozzájárulás összegét legkésőbb a rácsatlakozásig, hatósági határozatban kell megállapítani.

**8. §**

(1) A kérelmet írásban, e rendelet 1. melléklete szerinti nyomtatványon a közös önkormányzati hivatalhoz kell benyújtani, igény esetén külön részletfizetésre irányuló kérelemmel. A kérelem illetékmentes.

(2) A közmű–csatlakozási hozzájárulás megfizetéséről az önkormányzati igazolás az alábbi esetekben adható ki az érdekelt részére:

a) egyösszegű fizetés esetén:

aa) az önkormányzat házipénztárába megtörtént a befizetés,

ab) átutalással történő teljesítéskor a közmű-csatlakozási hozzájárulás a költségvetési számlán ellenőrizhető módon megjelent,

b) részletfizetés esetén az önkormányzattal erre vonatkozóan megállapodást köt és az abban foglaltak szerint a közmű csatlakozás teljes összege megfizetésre került.

(3) Az önkormányzati igazolás kiadása a közmű–csatlakozási hozzájárulás teljes összege megfizetésének igazolását követő 8 napon belül történik.

(4) Nem lehet a víziközmű hálózatra rácsatlakozni, amíg a hozzájárulás teljes összegét nem fizették meg és az ehhez kapcsolódó önkormányzati igazolás kiadásra nem került.

**9. §**

(1) Jelen rendelet alkalmazása során az általános közigazgatási rendtartásról szóló 2016. évi CL. törvény rendelkezéseit kell alkalmazni azzal, hogy a végrehajtást a döntéshozó, elsőfokú hatóság foganatosítja.

(2) A csatlakozási hozzájárulás nem minősül adónak, behajtására azonban az adóigazgatási eljárási szabályokat kell alkalmazni.

**5.**

**Záró rendelkezések**

**10. §**

(1) A rendelet a kihirdetését követő napon lép hatályba.

(2) A rendelet rendelkezéseit a hatályba lépésekor folyamatban lévő ügyekben is alkalmazni kell.

(3) Ásványráró Község Önkormányzat Képviselő-testületének Szervezeti és Működési Szabályzatáról szóló 4/2015.(II.19.) önkormányzati rendeletének a képviselő-testület által a polgármesterre átruházott hatásköröket tartalmazó 2. melléklete az alábbi, g.) ponttal egészül ki:

*„g.) döntés az önkormányzat tulajdonában álló víziközmű hálózathoz történő utólagos csatlakozás iránti kérelmekről a vonatkozó önkormányzati rendeletben foglaltak alapján.”*

Popp Rita Dr. Mátyus-Minkó Nikoletta

polgármester jegyző

A rendelet kihirdetve:

Ásványráró, 2020. …………………

Dr. Mátyus-Minkó Nikoletta

jegyző

1. melléklet a …/2020. (...) önkormányzati rendelethez

KÉRELEM

víziközműre történő utólagos csatlakozáshoz

Alulírott

Név:………………………………………………………………………

Anyja neve:………………………………………………………………

Lakcím:………………………………………………………………….

Telefonos elérhetőség: ……………………………………………………

Név: ……………………………………………………………………..

Képviseletére jogosult: ………………………………………………….

Adószám: ……………………………………………………………….

Székhely: ……………………………………………………………….

Telefonos elérhetőség:…………………………………………………….

mint az Ásványráró ……………………….. utca ………………házszám……………..hrsz-ú ingatlan tulajdonosa/használója\* kérem, hogy a nevezett ingatlan (\*a megfelelő rész aláhúzandó)

- ivóvíz-ellátásának

- szennyvízelvezetésének\*

a víziközműre történő utólagos csatlakozása érdekében az utólagos csatlakozásért fizetendő hozzájárulás összegét megállapítani szíveskedjen.

Büntetőjogi felelősségem tudatában kijelentem, hogy a fenti adatok a valóságnak megfelelnek.

Kelt……………………., év………,hó…….., nap………..

…………………………….

aláírás

A kérelem mellékleteként az alábbi dokumentumok kerülnek benyújtásra:

a) a víziközmű-szolgáltató által jóváhagyott és engedélyezett műszaki tervdokumentáció (1 pld.)

b) amennyiben a kérelmező nem az ingatlan tulajdonosa, úgy a tulajdonos és a használó között létrejött szerződés 1 pld-a